Карапешићева кућа у Гроцкој

Карапешићева кућа у Гроцкој је подигнута средином 19. века као објекат за становање. Представља непокретно културно добро као споменик културе. Налази се у Златиборској улици бр. 9 (некадашња Грочанска улица) у Гроцкој. Историја Први познати власник, а највероватније и градитељ Карапешићеве куће у Гроцкој био је Лазар Дугалић, високи чиновник локалне администрације и имућни домаћин чије се име помиње у контексту привредног и политичког живота Гроцке у првој половини 19. века. Дугалићи нису имали потомства, а после Лазареве смрти његова жена је живела с породицом Карапешић, са којом је била у пријатељским и родбинским односима. Свој велики иметак, заједно с кућом она је оставила њима у наслеђе. Кућа је у власништву породице Карапешић остала до данас. У кући се стално живело до 1998. године. Спољашњи изглед куће Кућа породице Карапешић се налази у дворишту, у Златиборској улици бр. 9. По типу припада косовским кућама. Знатно је уздигнута од нивоа терена и има подрум испод једног дела зграде. За разлику од других варошких грочанских кућа (којима и припада по типским обележјима, а које имају асиметричну поделу) унутрашњег простора, кућа породице Карапешић има симетричан распоред који је вероватно настао каснијом преградњом трема и задржао се до данас). Саграђена је као вишеделни објекат. Чине је „кућа” (оџаклија) са огњиштем у средини, четири собе и трем. Како се налази на делу терена у паду, испод једног дела куће је подрум. Подрум је зидан опеком, док је сам објекат бондручне конструкције са испуном од чатме и ћерпича, омалтерисан блатним малтером. Таваница изнад приземља је од дрвених греда са коленикама. Кровна конструкција је традиционална, а кровни покривач је од ћерамиде. Као аутентично сведочанство свога времена и објекат високих архитектонских и етнографских вредности, Карапешићева кућа представља један од највреднијих споменика у оквиру ансамбла старих грочанских кућа. Заштита Време настанка и готово идеалне пропорције карактеристичне за народно градитељство само су неке од вредности на основу којих је ова кућа 1966. године утврђена за културно добро – споменик културе. До 1998. године, до када се у кући стално становало, била је добро одржавана, али је након тога почела брзо да пропада. Садашња власница успела је, према условима и пројекту Завода за заштиту споменика културе града Београда, да обнови кућу. Обимни радови који су изведени у периоду 2011–2013. године представљају пример добре конзерваторске праксе, која подразумева очување аутентичног изгледа и употребљених материјала. Сачувани су и рестаурисани и оригинални комади намештаја. Напомене Види још Списак споменика културе у Београду Грочанска чаршија Народно неимарство Референце Литература Живковић, Нада (2015). Карапешићева кућа у Гроцкој (PDF). Београд: Завод за заштиту споменика културе града Београда. ISBN 978-86-89779-14-1. Архивирано из оригинала (PDF) 19. 10. 2018. г. Приступљено 19. 10. 2018. COBISS.SR 218240780 Живковић, Нада (2011). . „Грочанске куће - парадигма времена” (PDF). Наслеђе: 267—279. Приступљено 1. 10. 2018. COBISS.SR 186737932 Спољашње везе Републички завод за заштиту споменика културе - Београд Листа споменика Градски завод за заштиту споменика културе града Београда/Каталог непокретних културних добара на територији града Београда Архивирано на веб-сајту Wayback Machine (8. мај 2015)